《书东坡谪岭南诸诗卷后》
清代·吴以諴

东坡谪岭南，山居事事好。种茶及春阴，撷菜待秋杪。

酿桂既可饮，煮葵亦足饱。无事闭门居，睡美或忘晓。

问公何能尔，心定境不扰。乃知圣贤徒，穷达能自保。

惟有主恩厚，报称恐不早。登高望中原，云山乱窈窕。

谁怜老兄弟，弃置天南道。怨尤亦何有，箕贝任群小。

诗酒得天真，山海遂幽讨。应笑柳柳州，歌诗徒懊恼。

作者简介：吴以諴，字古音，江苏清河人。贡生。有《古藤书屋诗存》。